Springbokke teen die Hane: Pasop vir ŉ piesangskilDaar is altyd iets spesiaals aan ŉ toetswedstryd tussen die Springbokke en die Franse Hane, soos Saterdagaand se kragmeting in die Stade Francais in Parys. Waar anders begin ŉ wedstryd eers ná tien-uur in die aand, dis nou plaaslike tyd in Frankryk? Waar anders draai die tuisskare teen hul eie span en moedig hulle die teenstanders aan as hul span die dag verloor? Waar anders kry jy ook ŉ knop in die keel wanneer die Franse volkslied, “La Marseillaise”, gesing word en die trane rol oor die wange van die manne met die blomkoolore? Waar anders is die Suid-Afrikaanse volkslied al deur ŉ reggaesanger soos Ras Dumisani gesing wat nie die woorde kon onthou of die wysie kon hou nie? Die Franse se vertoningslys in wêreldrugby is nie iets om huis toe te skryf nie, tog is dit altyd ŉ kragmeting wat in die weegskaal is. Wanneer hulle die dag kook, met selfvertroue speel en hul uitsonderlike talente reg inspan, is daar straks nie ŉ span wat kan byhou nie. Maar wat van die dag as hulle met ŉ verkeerde voet uit die bed geklim het? Hulle is maar agtste op Wêreldrugby se ranglys. Tog het die Hane reeds drie keer in die tien Wêreldbeker-eindstryde gespeel en is hulle twee keer in die halfeindronde en drie keer in die kwarteindronde uitgeskakel. Die Hane het nog altyd van die mees begaafde spelers in wêreldrugby gehad. Dink maar aan Jo Maso, Philippe Sella, Roland Bertranne, Serge Blanco, Emile Ntamack, Thomas Castaignede, Benoit Dauga, Walter Spanghero, Olivier Roumat, Abdelatif Benazzi en Laurent Cabannes. Die Bokke en die Hane het mekaar reeds 43 keer sedert 1913 aangedurf, waarvan Suid-Afrika 26 keer aan die wenkant was en die Hane net 11 kragmetings kon wen. Ses van die toetse was gelykop. Dis ŉ skrale wenpersentasie van 25,58 vir die Franse. Selfs tuis kon die Hane die Bokke nog net 5 keer in 19 toetswedstryd klop (een wedstryd was gelykop) vir ŉ vrotsige wenpersentasie van 26,31. Het die Hane Saterdag ŉ kans, want hulle het tog ŉ monsterpak wat genoeg besit kan verseker en gevaarlike agterspelers soos Mathieu Bastareaud, Camille Lopez en Teddy Thomas? Dit sal ŉ skok wees, want die Bokke raak al hoe bestendiger, ondanks hul swak wenpersentasie van 45% onder Rassie Erasmus op papier. Tog is daar onsekerheid. Die spanne ‒ Frankryk 15 Maxime Médard, 14 Teddy Thomas, 13 Mathieu Bastareaud, 12 Geoffrey Doumayrou, 11 Damian Penaud, 10 Camille Lopez, 9 Baptiste Serin, 8 Louis Picamoles, 7 Arthur Iturria, 6 Wenceslas Lauret, 5 Yoann Maestri, 4 Sébastien Vahaamahina, 3 Cedate Gomes Sa, 2 Guilhem Guirado (kaptein), 1 Jefferson Poirot. Bank: 16 Camille Chat, 17 Dany Priso, 18 Rabah Slimani, 19 Paul Gabrillagues, 20 Mathieu Babillot, 21 Antoine Dupont, 22 Anthony Belleau, 23 Gaël Fickou. Suid-Afrika 15 Willie le Roux, 14 Sibusiso Nkosi, 13 Jesse Kriel, 12 Damian de Allende, 11 Aphiwe Dyantyi, 10 Handré Pollard, 9 Francois de Klerk, 8 Warren Whiteley, 7 Duane Vermeulen, 6 Siya Kolisi (kaptein), 5 Franco Mostert, 4 Pieter-Steph du Toit, 3 Frans Malherbe, 2 Malcolm Marx, 1 Steven Kitshoff. Bank: 16 Bongi Mbonambi, 17 Thomas du Toit, 18 Vincent Koch, 19 RG Snyman, 20 Francois Louw, 21 Embrose Papier, 22 Elton Jantjies, 23 Cheslin Kolbe. Afskop: 22:05. Skeidsregter: Nigel Owens (Wallis). Assistent-skeidsregters: Matthew Carley en Tom Foley (albei Engeland). TV-skeidsregter: Rowan Kitt (Engeland). Verwagte weer: Koel, dalk ligte reën. Voorspelling: Suid-Afrika met 8 punte.